Vaula Norrena

Vaula Norrena (s. 24. elokuuta 1959 Kajaani) on suomalainen semiootikko, tietokirjailija sekä myös Vantaan kaupunginvaltuutettu. Koulutukseltaan hän on valtiotieteiden maisteri.

Tausta 
Norrena syntyi Kajaanissa 1959 rakennusmestari Yrjö Norrenan ja Anja o.s. Rimpiläisen perheeseen. Hän asui lapsuus- ja nuoruusaikansa Kouvolassa, missä kävi Kouvolan Tyttölyseota ja valmistui ylioppilaaksi Palomäen lukiosta 1979. Norrena valmistui valtiotieteiden maisteriksi Helsingin yliopistosta 1988.

Työura 
Norrena toimi copywriterina eri mainostoimistoissa 1981–1991, jolloin hän voitti mm. Grafia ry:n Vuoden kampanjan Tulikivi Oy:n mainonnasta 1990 sekä Vuoden business-to-business-kampanjan Nokia Kaapelitiet mainonnasta 1990 sekä Mainostoimistojen Liiton Kultasulka- ja Hopeasulka- palkinnot vuosina 1991-1994.

Hän on kirjoittanut valtakunnallisen vaalimainonnan SDP:lle vuosina 1987–1989 sekä Vihreälle liitolle vuosina 1991–1992. 

Vuodet 1991–2018  Norrena toimi markkinointisemiootikkona ja tutkijana omassa yrityksessään Valores Consult (alkuvuodet nimellä Vau! La Norrena Productions). 

Hän on Suomen ensimmäisiä kaupallisesti toimineita merkitystutkijoita, joka loi oman semioottisen analyysin tutkimusmetodinsa ja sovelsi sitä laajasti eri brändien, mainonnan, medioiden sekä kulutuskulttuurin muutosten tutkimukseen.

Norrenan semioottisista tutkimuksista ovat julkisesti nähtävillä lähinnä Aikakausmedialle tehdyt mainonnan eri toimialatutkimukset.

Kirjoittaminen 
Norrenan ensimmäinen kirja Littana - Kielletyn lapsen tarina ilmestyy Teos kustantamolta syyskuussa 2023. 

Se on tarinallinen tietokirja Kiinassa v. 1989 kiellettynä lapsena syntyneestä Jenni Chen-Ye:stä, joka tuli Suomeen 5-vuotiaana ja päätyi perheensä lapsitulkiksi ja lapsityöntekijäksi, kahden kulttuurin ristipaineissa myös koulukiusatuksi nuoreksi. 

Norrena on myös ahkera kolumnisti ja bloggari. Hän on toiminut kolumnistina mm. seuraavissa lehdissä: Fakta, MARK, Mainosuutiset, Vihreä Lanka, Kouvolan Sanomat, Korso-lehti.

Hän bloggaa mm. kirjoista ja kirjoittamisesta, elämästä ja matkoista sekä paikallispolitiikasta Vantaalla.

Kuntapolitiikka 
Norrena kuuluu ns. epäpoliittiseen sukupolveen, joka kasvoi aikuiseksi ylipolitisoituneen ajan Teiniliiton vanavedessä. Hän opiskeli mainostoimistotyön ohella valtiotieteitä 1980-luvulla Helsingin yliopistossa pääaineenaan yleinen valtio-oppi. Opiskeluaikoina hän oli mukana perustamassa Sitoutumattomat ry:tä, joka uhmasi vanhojen poliittisten ryhmien tasapainoa Helsingin Yliopiston Ylioppilaskunnan vaaleissa 1980-luvulla.

Norrena teki mainosurallaan monet valtakunnalliset vaalikampanjat sekä SDP:lle (1987–1989) että vapaaehtoistyönä Vihreälle liitolle (1991–1992). Myöhemmin hänestä tuli Vihreän liiton kuntapoliitikko kuntavaaleissa 2008, jolloin hän pääsi Vantaan varavaltuutetuksi.  Hän on ollut Vantaan kaupunginvaltuuston jäsen vuodesta 2013 ja Vantaan kaupunginhallituksen jäsen vuosina 2017-2023. Norrena toimi kaupunginhallituksen 2. varapuheenjohtajana 2019–2021.

Lähteet

Aiheesta muualla 
 Norrenan kirjailijasivut 
 Norrenan elämänkaariblogi
 Norrenan poliittiset blogit
Norrenan semiotiikkasivut

Vihreän liiton poliitikot
Vantaan kaupunginvaltuutetut
Suomalaiset bloginpitäjät
Semiootikot
Vuonna 1959 syntyneet
Elävät henkilöt